DA Den Europæiske Unions Tidende L 365/76

KOMMISSIONENS FORORDNING (EF) Nr. 1915/2006

af 18. december 2006

om fortsættelse af det forudgående fællesskabstilsyn med importen af visse jern- og stålprodukter med oprindelse i visse tredjelande

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94 (1), særlig artikel 11,

under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af Rådets forordning (EØF) nr. 1765/82, (EØF) nr. 1766/82 og (EØF) nr. 3420/83 (2), særlig artikel 9,

efter høring af de rådgivende udvalg, og

ud fra følgende betragtninger:

(1) Ved Kommissionens forordning (EF) nr. 76/2002 (3) indførte Kommissionen forudgående fællesskabstilsyn med importen af visse jern- og stålprodukter med oprindelse i visse tredjelande. Denne forordning blev ændret ved Kommissionens forordning (EF) nr. 1337/2002 (4) med henblik på at udvide tilsynets anvendelsesområde, ved Kommissionens forordning (EF) nr. 2385/2002 (5) og ved Kommissionens forordning (EF) nr. 469/2005 (6).

(2) Fællesskabets statistikker over samhandelen med tredjelande foreligger ikke inden for de frister, der er fastsat i Kommissionens forordning (EF) nr. 1917/2000 (7).

(3) Situationen har ganske vist ændret sig siden indførelsen af tilsynet i 2002, men udviklingen på verdensmarkedet for stål kræver fortsat et pålideligt og hurtigt fungerende informationssystem vedrørende Fællesskabets fremtidige import.

(4) Kinas marked har siden 2003 været den drivende kraft bag den meget kraftige stigning i efterspørgslen efter stålprodukter. Kina har imidlertid øget sin produktionskapacitet i et meget hurtigt tempo. Kinas produktion af råstål voksede fra 129 mio. tons i 2000 til 349 mio. tons i 2005, med en andel af verdensmarkedet, der steg fra 15,4 % til 36 % i samme periode, og der skabes løbende ny produktionskapacitet, som kunne øge Kinas kapacitet i 2006. EU's import fra Kina udgjorde 0,9 mio. tons i 2004 og 1,6 mio. tons i 2005. Kina importerede 15 mio. tons netto i 2004, men bliver nettoeksportør i 2006. Man kan forvente, at denne tendens til faldende import og stigende eksport i Kina vil fortsætte, således at der på verdensmarkedet vil være betydelige mængder stålprodukter, som skal finde sig et nyt marked.

(5) De seneste disponible importstatistikker for de fire større produkttyper, nemlig flade produkter, lange produkter, rør og halvfabrikata, viste for første halvår af 2006 en stigning på i gennemsnit 11 % som helhed betragtet sammenlignet med samme periode i 2005, og på op til 18 % og 13 % for henholdsvis flade og lange produkter. Den samlede import var på 26,2 mio. tons i 2005 mod 20 mio. tons i 2002, hvilket er ensbetydende med en samlet importstigning på 31 % i løbet af tre år.

(6) En analyse af de første to kvartaler af 2006 afslører, at importen fortsat er høj i denne periode med en samlet stigning på 29 %; tallene for tredje kvartal samme år antyder en yderligere stigning.

(7) Desuden er priserne på EF-markedet lige som på det amerikanske marked fortsat høje og ligger generelt 20 % og 30 % over priserne på de asiatiske markeder. Prisforskellen vil sandsynligvis tiltrække sig interesse fra eksportører i tredjelande, og i 2006 har man set de første tegn på prisnedsættelser på det amerikanske marked og på markederne i nogle europæiske lande.

(8) EF-producenternes beskæftigelsesstatistikker viser tillige en udtalt tilbagegang fra 414 500 personer i 2000 til 404 700 i 2001, 390 200 i 2002, 383 800 i 2003, 375 900 i 2004 og 347 000 i 2005, dvs. et fald på omkring 16 % over fem år.

(9) På basis af de seneste trends i importen af stålprodukter, den seneste udvikling på det kinesiske marked, den hurtigt voksende import, de høje prisforskelle mellem stålprodukter på EF-markedet og på markederne i tredjelande og det allerede store jobtab i de senere år må det derfor antages, at der består en trussel om skade for fællesskabsproducenter, jf. artikel 11 i forordning (EF) nr. 3285/94.

(10) Hensynet til Fællesskabets interesser kræver således, at importen af visse stålprodukter fortsat skal være underlagt forudgående fællesskabstilsyn for at tilvejebringe avancerede statistiske oplysninger, som gør det muligt at foretage en hurtig analyse af importudviklingen. I betragtning dels af den forventede udvikling som beskrevet ovenfor, dels af at andre større stålproducerende lande har indført eller forlænget tilsvarende tilsynsordninger indtil 2009, er det hensigtsmæssigt, at ordningen undtagelsesvist videreføres indtil den 31. december 2009.

(11) For at minimere unødvendige begrænsninger og ikke i overdreven grad forstyrre aktiviteterne for virksomheder, som er beliggende tæt på grænserne, er det desuden ønskeligt at øge vægtgrænsen for små mængder, der er undtaget fra det forudgående fællesskabstilsyn. Den øvre vægtgrænse for, hvornår import er undtaget fra forordningens anvendelsesområde, bør derfor sættes op til 2 500 kg.

(12) Denne forordning bør træde i kraft på dagen for dens offentliggørelse, således at der hurtigst muligt kan indsamles oplysninger —

UDSTEDT FØLGENDE FORORDNING:

Artikel 1

I forordning (EF) nr. 76/2002, ændret ved forordning (EF) nr. 1337/2002, (EF) nr. 2385/2002 og (EF) nr. 469/2005 foretages følgende ændringer:

1) Artikel 1, stk. 3, affattes således: »3. Import med en nettovægt på ikke over 2 500 kg er undtaget fra forordningens anvendelsesområde.«

2) I artikel 6, stk. 2, ændres datoen »31. december 2006« til »31. december 2009«.

Artikel 2

Der er ikke krav om dokumentation for tilsyn for så vidt angår overgang til fri omsætning i Bulgarien og Rumænien pr. 1. januar 2007 af stålprodukter, der er omfattet af denne forordning, når blot de er afsendt før den 1. januar 2007. Der er krav om forelæggelse af konnossement eller andet transportdokument, der af Fællesskabets myndigheder anses for at have tilsvarende værdi, og som frembyder dokumentation for afsendelsesdatoen.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Dog træder artikel 2 kun i kraft under forudsætning af, at traktaten om Bulgariens og Rumæniens tiltrædelse af Den Europæiske Union træder i kraft, og da på datoen for dennes ikrafttræden.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 18. december 2006. På Kommissionens vegne Peter MANDELSON Medlem af Kommissionen

(1) EFT L 349 af 31.12.1994, s. 53. Senest ændret ved forordning (EF) nr. 2200/2004 (EUT L 374 af 22.12.2004, s. 1).

(2) EFT L 67 af 10.3.1994, s. 89. Senest ændret ved forordning (EF) nr. 427/2003 (EUT L 65 af 8.3.2003, s. 1).

(3) EFT L 16 af 18.1.2002, s. 3. Senest ændret ved forordning (EF) nr. 469/2005 (EUT L 78 af 24.3.2005, s. 12)

(4) EFT L 195 af 24.7.2002, s. 25.

(5) EFT L 358 af 31.12.2002, s. 125.

(6) EUT L 78 af 24.3.2005, s. 12.

(7) EFT L 229 af 9.9.2000, s. 14. Senest ændret ved forordning (EF) nr. 1949/2005 (EUT L 312 af 29.11.2005, s. 10).